b'\n_START_ARTICLE_\nACOG\n_START_PARAGRAPH_\nACOG (angle\xc5\xa1ko Advanced Combat Optical Gunsight) je voja\xc5\xa1ka kratica, ki ozna\xc4\x8duje Izpopolnjen bojni opti\xc4\x8dni namerilnik in je del modifikacijskega programa ameri\xc5\xa1kih oboro\xc5\xbeenih sil SOPMOD. Proizvaja ga ameri\xc5\xa1ko podjetje Trijicon in ga je razvilo brez vladne podpore kljub o\xc4\x8ditnemu namenu za voja\xc5\xa1ko rabo._NEWLINE_ACOG je izbolj\xc5\xa1an strelni daljnogled s fiksno pove\xc4\x8davo (odvisno od modela: 1,5 - 6\xc3\x97), ki omogo\xc4\x8da la\xc5\xbeje prepoznavanje in merjenje ciljev do 600 m. Odvisno od modela so uporabljene razli\xc4\x8dne namerilne skale, pri ve\xc4\x8dini pa skala prikazuje to\xc4\x8dko zadetka za ve\xc4\x8d razdalj straljanja, zaradi \xc4\x8desar daljnogleda ni potrebno ves \xc4\x8das nastreljevati._NEWLINE_Za uporabo v pogojih slabe vidljivosti in pono\xc4\x8di ima ACOG izvedeno osvetljevanje bistvenega dela skale z radioaktivnim vodikovim izotopom tritijem in zato ne potrebujebaterijskega napajanja. Novej\xc5\xa1i modeli vsebujejo tudi opti\xc4\x8dno vlakno, ki zajema svetlobo in skrbi za osvetlitev skale podnevi in pa izvedba z baterijskim napajanjem, ki ne vsebuje tritija. Ker ima tritij razpolovno dobo pribli\xc5\xbeno 12 let, se v tem \xc4\x8dasu svetilnost zni\xc5\xbea na polovico. Odvisno od modela je zato potrebna menjava kapsule s tritijem po 10-15 letih uporabe, ki jo mora opraviti proizvajalec._NEWLINE_Izdelan je iz aluminija in je vodotesen do globine 11 metrov. Prvotno je bil namenjen namestitvi na juri\xc5\xa1no pu\xc5\xa1ko M16 in karabinko M4, kasneje je bila z uporabo razli\xc4\x8dnih nosilcev dodana mo\xc5\xbenost namestitve tudi na druga strelna oro\xc5\xbeja.'